[]

บมจ. ธนาคารกรุงไทย

ส่วนที่ 1

ข้อมูลสรุป (Executive Summary)

ส่วนที่ 1

ข้อมูลสรุป (Executive Summary)

ธนาคารกรุงไทย จำกัด ก่อตั้งขึ้นเมื่อวันที่ 14 มีนาคม 2509
จากการควบกิจการระหว่างธนาคารมณฑล จำกัด กับธนาคารเกษตร จำกัด
โดยมีกระทรวงการคลังเป็นผู้ถือหุ้นใหญ่ ต่อมาได้จดทะเบียนแปรสภาพเป็นบริษัทมหาชนจำกัด
เมื่อวันที่ 24 มีนาคม 2537 ใช้ชื่อว่าบมจ.ธนาคารกรุงไทย
ภายหลังได้รับโอนสินทรัพย์และหนี้สินของธนาคาร 3 แห่ง ได้แก่ ธนาคารสยาม จำกัด
ธนาคารกรุงเทพฯ พาณิชย์การ จำกัด (มหาชน) และ ธนาคารมหานคร จำกัด (มหาชน)
ปัจจุบันธนาคารเป็นธนาคารพาณิชย์ที่ใหญ่เป็นอันดับสองของประเทศไทยหากพิจารณาจากสินทรัพย์
สินเชื่อ และเงินฝากรวม ณ วันที่ 31 ธันวาคม 2549

ธนาคารได้รับอนุญาตให้ประกอบการธนาคารพาณิชย์ตามที่ได้กำหนดไว้ในพระราชบัญญัติการธนาคารพาณิชย์และประกาศที่เกี่ยวข้องซึ่งออกโดยธนาคารแห่งประเทศไทย
กระทรวงการคลัง และหน่วยงานที่เกี่ยวข้อง โดยธุรกิจของธนาคารสามารถจำแนกได้เป็น 2
ประเภทคือ

1.  ธุรกิจที่นำมาซึ่งรายได้ดอกเบี้ยและเงินปันผล ได้แก่ การให้บริการสินเชื่อและเงินลงทุน

2.  ธุรกิจที่นำมาซึ่งรายได้ที่มิใช่ดอกเบี้ย ได้แก่รายได้จากค่าธรรมเนียมและรายได้อื่นๆ
    เช่นบริการ Personal Banking บริการธุรกิจด้านปริวรรต บริการทางการเงิน
    ด้านการสั่งสินค้าเข้าและการส่งสินค้าออก บริการบริหารกองทุนสำรองเลี้ยงชีพ
    บริการด้านบัตรเครดิต บริการด้านเช่าซื้อ บริการธุรกิจหลักทรัพย์ และบริการด้านอื่นๆ เป็นต้น

การดำเนินธุรกิจในปี 2549 ธนาคารมีวิสัยทัศน์การดำเนินงานที่จะเป็น “ธนาคารแสนสะดวก”
(The Convenience Bank)
โดยมีพันธกิจในการเสนอผลิตภัณฑ์และบริการทางการเงินที่หลากหลาย เข้าถึงลูกค้าเป้าหมาย
ด้วยบริการที่รวดเร็ว แม่นยำ ในราคาที่แข่งขันได้ ยึดหลักบริหารจัดการที่ดี
และมีเครือข่ายที่ครอบคลุมทุกพื้นที่ ซึ่ง ณ วันที่ 31 ธันวาคม 2549 ธนาคารมีสาขาในประเทศ 695
สาขา สาขาในต่างประเทศ 7 สาขา เครื่อง ATM 3,306 เครื่อง และมีพนักงานและลูกจ้างรวม
15,445 คน

เนื่องจากความพยายามของธนาคารที่จะให้บริการทางการเงินอย่างครบวงจร
ธนาคารได้ลงทุนร้อยละ 50 ในบริษัทหลักทรัพย์ ทีเอสอีซี จำกัด (“ทีเอสอีซี”)
ซึ่งประกอบธุรกิจหลักทรัพย์ ทำให้ธนาคารมีสถานะเป็น
ผู้ถือหุ้นรายใหญ่ที่สุดของทีเอสอีซี ซึ่งปัจจุบันได้เปลี่ยนชื่อเป็น “บริษัทหลักทรัพย์เคทีบี จำกัด”

ปัจจุบัน
ธนาคารและบริษัทในเครือนำเสนอผลิตภัณฑ์ทางการเงินที่ครบวงจรผ่านทางช่องทางการจำหน่ายของธนาคารเพื่อตอบสนองความต้องการของลูกค้า
ตามวิสัยทัศน์การเป็น Convenience Bank ดังนี้

1.  ธุรกิจจัดการกองทุนร่วมกับ บมจ.หลักทรัพย์จัดการกองทุน กรุงไทย

2.  ธุรกิจลีสซิ่งร่วมกับ บจก. เคทีบี ลีสซิ่ง และ บจก. กรุงไทย ไอบีเจ ลิสซิ่ง

3.  ธุรกิจประกันชีวิต ร่วมกับ บจก.กรุงไทย แอกซ่า ประกันชีวิต

4.  ธุรกิจบัตรเครดิตร่วมกับ บมจ. บัตรกรุงไทย

5.  ธุรกิจประกันวินาศภัย ร่วมกับบมจ. ทิพยประกันภัย และ บจก. กรุงไทยพานิชประกันภัย

6.  ธุรกิจหลักทรัพย์ ร่วมกับบล.เคทีบี และบมจ.ทรีนีตี้ วัฒนา

ณ วันที่ 31 ธันวาคม 2549 ธนาคารและบริษัทย่อยมีกำไรสุทธิจำนวน 14.1 พันล้านบาท
เพิ่มขึ้นร้อยละ 8.1 เปรียบเทียบกับปี 2548
กำไรสุทธิเพิ่มขึ้นเป็นผลจากรายได้ดอกเบี้ยและเงินปันผลสุทธิจำนวน 45.9 พันล้านบาท
เพิ่มขึ้นร้อยละ 18.8 ในขณะที่ มีกำไรก่อนภาษีเงินได้นิติบุคคลจำนวน 14.1 พันล้านบาท ลดลง
3.2 พันล้านบาท หรือ ร้อยละ 18.4

ณ วันที่ 31 ธันวาคม 2549 ธนาคารมีสินทรัพย์จำนวน 1,204.8 พันล้านบาท เงินให้สินเชื่อ
922.7 พันล้านบาท และ NPL (gross) จำนวน 89.7 พันล้านบาท คิดเป็นสัดส่วนของ NPL
(gross) ต่อสินเชื่อทั้งหมด ร้อยละ 9.2 ซึ่งลดลงจากร้อยละ 10.3 ในปี 2548 และมี NPL
(net) จำนวน 59.0 พันล้านบาท หรือร้อยละ 6.3 ต่อสินเชื่อทั้งหมด
ธนาคารมีอัตราส่วนเงินกองทุนต่อสินทรัพย์เสี่ยงเท่ากับร้อยละ 14.03 และเงินกองทุนชั้นที่ 1
ต่อสินทรัพย์เสี่ยงเท่ากับร้อยละ 10.88